

|  |  |
| --- | --- |
| **Spôsob preukázania splnenia podmienok poskytnutia príspevku a špecifikácia povinných príloh žiadosti o NFP** | |
| **Operačný program** | Operačný program Kvalita životného prostredia |
| **Prioritná os** | 5 Technická pomoc |

|  |
| --- |
| **Spôsob preukázania splnenia podmienok poskytnutia príspevku** |

Podmienky poskytnutia príspevku predstavujú súbor podmienok overovaných RO pre OPKŽP v rámci konania o žiadosti o NFP (schvaľovací proces) podľa § 19 v spojení s § 28 zákona o príspevku z EŠIF. RO pre OP KŽP je oprávnený opakovane overovať plnenie podmienok poskytnutia príspevku aj v procese implementácie projektu, tak aby mohol byť prijímateľovi vyplatený príslušný NFP.

Účelom definovania podmienok poskytnutia príspevku je zabezpečiť, aby projekty technickej pomoci, ktoré majú zabezpečiť efektívny výkon činností potrebných pre implementáciu OP KŽP a  týkajúce sa podľa čl. 59 všeobecného nariadenia[[1]](#footnote-1) potenciálne aj nasledujúcich programových období, boli v súlade s požiadavkami vyplývajúcimi z legislatívy EÚ a SR. Z hľadiska charakteru zahŕňajú podmienky poskytnutia príspevku všeobecné podmienky, ako aj špecifické podmienky, ktoré vyplývajú z charakteru aktivít projektu technickej pomoci.

Splnenie podmienok poskytnutia príspevku je žiadateľ povinný preukázať formou predloženia relevantného dokumentu alebo informácie, prípadne priamo na mieste u žiadateľa, ak je podmienka poskytnutia príspevku overovaná na mieste u žiadateľa, s výnimkou niektorých podmienok poskytnutia príspevku (podrobne špecifikované v tabuľke podmienok poskytnutia príspevku), ktorých splnenie zo strany žiadateľa overuje RO pre OP KŽP bez súčinnosti žiadateľa. Bez ohľadu na spôsob overovania podmienok poskytnutia príspevku je subjektom povinným splniť podmienky poskytnutia príspevku žiadateľ.

Za účelom možnosti overenia splnenia podmienok poskytnutia príspevku stanovuje RO pre OP KŽP formu (formulár ŽoNFP alebo povinné prílohy) v akej žiadateľ preukazuje, že spĺňa podmienky poskytnutia príspevku.

Rozhodnutie o schválení ŽoNFP môže byť vydané až po tom, ako žiadateľ v konaní o ŽoNFP preukázal, resp. RO pre OP KŽP preukázateľne overil, že spĺňa všetky podmienky poskytnutia príspevku definované vyzvaním. Podmienky poskytnutia príspevku  musia trvať počas procesu uzatvárania zmluvy o poskytnutí NFP ako aj počas platnosti a účinnosti zmluvy o poskytnutí NFP za podmienok stanovených v zmluve o poskytnutí NFP.

Ak počas trvania právneho vzťahu medzi poskytovateľom a prijímateľom dôjde k zisteniu, že niektorá z podmienok poskytnutia príspevku nie je splnená, poskytovateľ je oprávnený vyvodiť právne dôsledky vo vzťahu k prijímateľovi v súlade s príslušnými ustanoveniami zmluvy o poskytnutí NFP.

Podmienky poskytnutia príspevku, ktoré musí žiadateľ splniť v rámci vyzvania, sú prehľadne uvedené v nasledujúcej tabuľke, v ktorej sú pre lepšiu orientáciu zoskupené z hľadiska ich vecného zamerania do nasledovných kategórií:

- *Oprávnenosť žiadateľa,*

*- Oprávnenosť aktivít realizácie projektu,*

*- Oprávnenosť výdavkov realizácie projektu,*

*- Oprávnenosť miesta realizácie projektu,*

*- Kritériá pre výber projektov,*

*- Spôsob financovania,*

*- Podmienky poskytnutia príspevku vyplývajúce z osobitných predpisov,*

*- Ďalšie podmienky poskytnutia príspevku.*

V rámci tabuľky podmienok poskytnutia príspevku sú uvedené aj **Upozornenia**, ktorých cieľom je upriamiť pozornosť žiadateľa na dôležité skutočnosti súvisiace s preukazovaním plnenia podmienok poskytnutia príspevku.

**Všetky podmienky poskytnutia príspevku sú uvedené aj priamo v texte vyzvania**, **pričom v tomto dokumente je bližšie popísaný najmä spôsob ich preukazovania**.

|  |  |  |  |
| --- | --- | --- | --- |
| Por. č. | Znenie podmienky poskytnutia príspevku | Popis a spôsob overenia podmienky poskytnutia príspevku | Forma preukázania splnenia podmienky poskytnutia príspevku |
|  | Kategória podmienok poskytnutia príspevku: **OPRÁVNENOSŤ ŽIADATEĽA** | | |
| **1** | ***Konkrétny oprávnený žiadateľ*** | Oprávneným žiadateľom v rámci vyzvania je **Ministerstvo vnútra Slovenskej republiky.**  Žiadateľ nepredkladá samostatnú prílohu, ktorou deklaruje splnenie tejto podmienky poskytnutia príspevku. Žiadateľ je povinný za účelom posúdenia splnenia tejto podmienky poskytnutia príspevku vypracovať príslušnú tabuľku v rámci *Formulára ŽoNFP* (tabuľka č. 1).  Žiadateľ je zároveň povinný za účelom posúdenia splnenia tejto podmienky poskytnutia príspevku preukázať, že osoby konajúce v mene žiadateľa, ktoré nie sú štatutárnym orgánom žiadateľa, sú riadene splnomocnené, resp. preukázateľne oprávnené vykonávať relevantné úkony vo vzťahu k žiadosti o NFP a/alebo konaniu o žiadosti o NFP (relevantné v prípade, ak žiadosť o NFP alebo úkony v konaní vykonáva osoba splnomocnená žiadateľom, resp. osoba, ktorej takéto konanie vyplýva zo záväzného aktu organizácie).  V prípade, ak je na predloženie žiadosti o NFP a zastupovanie v konaní o žiadosti splnomocnená iná osoba, je žiadateľ zároveň povinný za účelom posúdenia splnenia tejto podmienky poskytnutia príspevku preukázať, že osoba/y konajúce v mene žiadateľa, ktoré nie sú štatutárnym orgánom žiadateľa:   1. sú riadne splnomocnené vykonávať relevantné úkony vo vzťahu k žiadosti o NFP a/alebo konaniu o žiadosti o NFP – žiadateľ predkladá na preukázanie tejto skutočnosti *Prílohu č. 1 ŽoNFP – Plnomocenstvo*, resp. 2. sú preukázateľne oprávnené vykonávať relevantné úkony vo vzťahu k žiadosti o NFP a/alebo konaniu o žiadosti o NFP – žiadateľ predkladá v rámci prílohy č. 2 ŽoNFP - Súhrnné čestné vyhlásenie s identifikáciou aktu organizácie, z ktorej vyplýva oprávnenie týchto osôb vykonávať relevantné úkony vo vzťahu k žiadosti o NFP a/alebo konaniu o žiadosti o NFP. | **Formulár ŽoNFP**  **Príloha č. 1 ŽoNFP – Plnomocenstvo**  **Príloha č. 2 ŽoNFP - Súhrnné čestné vyhlásenie** |
| ***2*** | ***Podmienka, že žiadateľ ani jeho štatutárny orgán, ani osoba oprávnená zastupovať žiadateľa v konaní  o žiadosti o NFP  neboli právoplatne odsúdení za trestný čin korupcie, za trestný čin poškodzovania finančných záujmov Európskych spoločenstiev únie, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin machinácie pri verejnom obstarávaní a verejnej dražbe*** | Žiadateľ ani jeho štatutárny orgán, ani osoba oprávnená zastupovať žiadateľa v konaní  o žiadosti o NFP nemôžu byť právoplatne odsúdení za trestný čin korupcie, za trestný čin poškodzovania finančných záujmov Európskej únie, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin machinácie pri verejnom obstarávaní a verejnej dražbe.  Žiadateľ preukazuje splnenie podmienky poskytnutia príspevku predložením *Prílohy č. 2 ŽoNFP -* *Súhrnné čestné vyhlásenie.* | **Príloha č. 2 ŽoNFP – Súhrnné čestné vyhlásenie** |
|  | Kategória podmienok poskytnutia príspevku: **OPRÁVNENOSŤ AKTIVÍT REALIZÁCIE PROJEKTU** | | |
| ***3*** | ***Podmienka,  oprávnenosti aktivít projektu*** | Hlavné aktivity projektu musia byť vo vecnom súlade s typmi oprávnených aktivít OP KŽP, ktoré sú definované vo vyzvaní.  Žiadateľ je povinný, za účelom posúdenia splnenia tejto podmienky poskytnutia príspevku, predložiť *Formulár ŽoNFP*, v rámci ktorého v príslušných tabuľkách (tab. č. 9 a 10.1) špecifikuje hlavné aktivity, ktorých realizácia je predmetom projektu predloženého prostredníctvom ŽoNFP. Pokyny pre vyplnenie formulára ŽoNFP sú uvedené priamo vo formulári ŽoNFP, ktorý je zverejnený ako Príloha č. 1 vyzvania. Žiadateľ zároveň, za účelom preukázania splnenia tejto podmienky, predkladá *Prílohu č. 2 ŽoNFP - Súhrnné čestné vyhlásenie žiadateľa*. | **Formulár ŽoNFP**  **Príloha č. 2 ŽoNFP –Súhrnné čestné vyhlásenie žiadateľa** |
| ***4*** | ***Podmienka, že žiadateľ neukončil fyzickú realizáciu všetkých oprávnených aktivít projektu pred predložením žiadosti o NFP*** | Žiadateľ nesmie ukončiť fyzickú realizáciu všetkých hlavných aktivít projektu pred predložením žiadosti o NFP, t.j. nesmú byť plne zrealizované všetky hlavné aktivity projektu pred predložením žiadosti o NFP na RO pre OP KŽP.  Žiadateľ je povinný, za účelom posúdenia splnenia tejto podmienky poskytnutia príspevku, predložiť *Formulár ŽoNFP*, v rámci ktorého v príslušnej tabuľke (tab. č. 9) definuje harmonogram časovej realizácie aktivít projektu.  **Upozornenie:**  Touto podmienkou nie je obmedzená možnosť predložiť projekt, ktorý je v čase predloženia ŽoNFP už čiastočne zrealizovaný**,** ale jeho fyzická realizácia nebola úplne ukončená. | **Formulár ŽoNFP** |
|  | Kategória podmienok poskytnutia príspevku: **OPRÁVNENOSŤ VÝDAVKOV REALIZÁCIE PROJEKTU** | | |
| ***5*** | ***Podmienka, že výdavky projektu sú oprávnené*** | Žiadateľ je povinný preukázať, že výdavky projektu sú oprávnené na financovanie z OP KŽP, a teda sú v súlade so všeobecnými a špecifickými podmienkami oprávnenosti, ktoré sú podrobne uvedené v dokumente [**Príručka k oprávnenosti výdavkov pre projekty technickej pomoci Operačného programu Kvalita životného prostredia**](http://www.op-kzp.sk/obsah-projekty/specificka-dokumentacia-k-projektom-technickej-pomoci/), ktorá je zverejnená na webovom sídle RO pre OP KŽP a v dokumente **Limity pre vybrané typy oprávnených výdavkov**, ktorý tvorí prílohu č. 5 vyzvania.  Výdavky zároveň musia spadať do skupiny oprávnených výdavkov v súlade s **Prílohou č. 1 Číselník oprávnených výdavkov pre projekty technickej pomoci OP KŽP Príručky k oprávnenosti výdavkov pre projekty technickej pomoci Operačného programu Kvalita životného prostredia.**  RO pre OP KŽP overuje splnenie podmienok poskytnutia príspevku vo vzťahu k oprávnenosti výdavkov **v procese odborného hodnotenia ŽoNFP prostredníctvom hodnotiacich kritérií** č. 4.1 – *Účelnosť a vecná oprávnenosť výdavkov projektu* a 4.2 – *Hospodárnosť a efektívnosť výdavkov projektu* (hodnotiaca oblasť – Finančná a ekonomická stránka projektu). Z uvedeného dôvodu je popis, forma preukázania zo strany žiadateľa a spôsob overenia tejto podmienky poskytnutia príspevku zo strany RO pre OP KŽP uvedený v rámci podmienky poskytnutia príspevku, ktorou je splnenie kritérií pre výber projektov. | **Formulár ŽoNFP**  **Príloha č. 3 ŽoNFP – Rozpočet projektu** (časť prílohy č. 3 ŽoNFP – Rozpočet projektu, a to konkrétne skeny účinných zmlúv v súlade so Zoznamom uzatvorených zmlúv, ktorý je súčasťou záložky s názvom ,,Komentár k podrobnému rozpočtu projektu“ je predkladaná povinne výlučne v elektronickej podobe prostredníctvom ITMS2014+) |
|  | Kategória podmienok poskytnutia príspevku: **OPRÁVNENOSŤ MIESTA REALIZÁCIE PROJEKTU** | | |
| ***6*** | ***Podmienka, že projekt je realizovaný na oprávnenom území*** | Žiadateľ je povinný realizovať projekt na oprávnenom území. Oprávneným územím pre realizáciu oprávnených typov aktivít definovaných vyzvaním je celé územie Slovenskej republiky. Za oprávnené miesto realizácie projektu nie je považované sídlo žiadateľa, ale región, na ktorý majú aktivity realizovaného projektu dopad, s ohľadom na povahu a cieľ projektu. Výdavok musí mať väzbu na podporovaný región/územie, ktorý bude mať z realizácie projektu preukázateľný úplný alebo prevažujúci prospech.  V prípade projektov technickej pomoci sa uplatňuje princíp pro rata. RO vydá osobitné usmernenie pre uplatňovanie princípu pro rata pre projekty technickej pomoci, ktoré zašle elektronicky žiadateľovi a ktoré bude obsahovať aj rozdelenie zdrojov medzi EFRR, štátnym rozpočtom a zdrojmi pro rata.  Žiadateľ je povinný, za účelom posúdenia splnenia tejto podmienky poskytnutia príspevku, predložiť *Formulár ŽoNFP*, v rámci ktorého v príslušnej tabuľke (tab. č. 6) definuje miesto realizácie aktivít projektu, t. j. nepredkladá samostatnú prílohu. | **Formulár ŽoNFP** |
|  | **Kategória podmienok poskytnutia príspevku: KRITÉRIA PRE VÝBER PROJEKTU** | | |
| ***7*** | ***Podmienka splnenia kritérií pre výber projektov*** | Žiadateľ musí splniť hodnotiace kritériá. Prostredníctvom hodnotiacich kritérií posudzuje RO pre OP KŽP kvalitatívnu úroveň projektu predloženého v rámci ŽoNFP. RO pre OP KŽP overuje splnenie hodnotiacich kritérií v procese odborného hodnotenia ŽoNFP.  Hodnotiace kritériá, ich kategorizácia do hodnotiacich oblastí, ako aj spôsob ich aplikácie je uvedený v dokumente [**Kritériá pre výber projektov OP KŽP**](http://www.op-kzp.sk/obsah-dokumenty/kriteria-na-vyber-projektov/), ktorý je zverejnený na webovom sídle OP KŽP.  Podkladom pre posúdenie podmienky splnenia hodnotiacich kritérií, ktoré predkladá žiadateľ, sú:  *Formulár ŽoNFP*,  *Príloha č. 2 ŽoNFP - Súhrnné čestné vyhlásenie žiadateľa.*  *Príloha č 3 ŽoNFP* - *Rozpočet projektu* – táto príloha je predkladaná na formulári definovanom RO pre OP KŽP, pričom sa skladá z viacerých podpríloh, ktorými sú: Podrobný rozpočet projektu, Komentár k podrobnému rozpočtu projektu (kde časť je predkladaná výlučne v elektronickej podobe), Vyhodnotenie prieskumu trhu, Prehľad oprávnených AK a technickej podpory, Číselník skupín oprávnených výdavkov.  **Vzhľadom na to, že v rámci hodnotiacich kritérií RO pre OP KŽP overuje aj splnenie podmienok poskytnutia príspevku vo vzťahu k oprávnenosti výdavkov, je v  tejto časti ďalej uvedený popis, forma preukázania a spôsob overenia podmienok poskytnutia príspevku vo vzťahu k oprávnenosti výdavkov tak, ako je uvedené v rámci popisu podmienky poskytnutia príspevku č. 5, že výdavky projektu sú oprávnené.**  Žiadateľ je povinný preukázať, že výdavky projektu sú oprávnené na financovanie z OP KŽP, a teda sú v súlade s podmienkami oprávnenosti, ktoré sú bližšie špecifikované v dokumente [**Príručka k oprávnenosti výdavkov pre projekty technickej pomoci Operačného programu Kvalita životného prostredia**](http://www.op-kzp.sk/obsah-projekty/specificka-dokumentacia-k-projektom-technickej-pomoci/), ktorá je zverejnená na webovom sídle a sú tiež v súlade s podmienkami uvedenými v dokumente: **,,Limity pre vybrané typy oprávnených výdavkov“**, ktorý tvorí prílohu č. 5 vyzvania.  RO pre OP KŽP overuje vo vzťahu k podmienke oprávnenosti výdavkov:   * *vecnú oprávnenosť a účelnosť výdavkov projektu* a * *hospodárnosť a efektívnosť výdavkov projektu*.   Ďalšie všeobecné podmienky oprávnenosti výdavkov, ktorými sú v zmysle Príručky k oprávnenosti výdavkov pre projekty technickej pomoci OP KŽP *časová a územná oprávnenosť výdavkov*, sú overované ako súčasť podmienok oprávnenosti aktivít projektu a miesta realizácie projektu, keďže sa viažu na čas a miesto realizácie aktivít projektu.  *Vecná oprávnenosť a účelnosť výdavkov projektu*  Vecnú oprávnenosť a účelnosť výdavkov projektu overuje RO pre OP KŽP v procese odborného hodnotenia (prostredníctvom hodnotiaceho kritéria č. 4.1 – *Účelnosť a vecná oprávnenosť výdavkov projektu v rámci hodnotiacej oblasti – Finančná a ekonomická stránka projektu*). V rámci tohto hodnotiaceho kritériá RO pre OP KŽP posúdi, či žiadané výdavky projektu spadajú vecne do rozsahu oprávnených výdavkov určených v zozname skupín oprávnených výdavkov, ktorý tvorí **Prílohu č. 1 Číselník oprávnených výdavkov pre projekty technickej pomoci OP KŽP Príručky k oprávnenosti výdavkov pre projekty technickej pomoci Operačného programu Kvalita životného prostredia**.  Vo vzťahu k výdavkom sa zároveň posudzuje, či výdavky spĺňajú podmienku účelnosti vzhľadom k stanoveným cieľom a očakávaným výstupom projektu, t.j. či sú potrebné (nevyhnutné) na realizáciu projektu. **Zoznam skupín oprávnených výdavkov obsahuje uzavretý zoznam skupín oprávnených výdavkov a v rámci nich najčastejšie sa vyskytujúce typy oprávnených výdavkov, ako aj typy neoprávnených výdavkov v rámci tohto vyzvania.**  *Hospodárnosť a efektívnosť výdavkov projektu*  RO pre OP KŽP overuje hospodárnosť a efektívnosť výdavkov projektu v procese odborného hodnotenia (hodnotiace kritérium č. 4.2 – *Hospodárnosť a efektívnosť výdavkov projektu v rámci hodnotiacej oblasti – Finančná a ekonomická stránka projektu*) prostredníctvom nasledovných nástrojov, ktoré pomáhajú získať primerané uistenie o hospodárnosti a efektívnosti výdavkov, na ktoré žiadateľ žiada poskytnutie NFP:   * Finančné limity * Prieskum trhu * Zrealizované verejné obstarávanie * Ďalšie nástroje na overenie hospodárnosti a efektívnosti výdavkov (napr. znalecký alebo odborný posudok).   Vyššie uvedené nástroje, na základe ktorých RO pre OP KŽP overuje hospodárnosť a efektívnosť výdavkov projektu sú bližšie špecifikované v Príručke k oprávnenosti výdavkov pre projekty technickej pomoci OP KŽP.  Žiadateľ je povinný za účelom posúdenia splnenia podmienky hospodárnosti a efektívnosti výdavkov projektu vyplniť a predložiť *Prílohu č. 3 ŽoNFP – Rozpočet projektu (vrátane všetkých podpríloh, pričom výlučne elektronicky prostredníctvom ITMS2014+ sú predkladané* skeny účinných zmlúv v súlade so Zoznamom uzatvorených zmlúv, ktorý je súčasťou záložky s názvom ,,Komentár k rozpočtu“)  **Upozornenia:**  Oprávnenosť výdavkov je komplexne posudzovaná v rámci 4. oblasti hodnotiacich kritérií s názvom: *Finančná a ekonomická stránka projektu* a na základe vyhodnotenia týchto kritérií je určená aj schválená výška NFP. | **Formulár ŽoNFP**  **Príloha č. 2 ŽoNFP - Súhrnné čestné vyhlásenie žiadateľa**  **Príloha č. 3 ŽoNFP - Rozpočet projektu (**časť prílohy č. 3 ŽoNFP – Rozpočet projektu, a to konkrétne skeny účinných zmlúv v súlade so Zoznamom uzatvorených zmlúv, ktorý je súčasťou záložky s názvom ,,Komentár  k podrobnému rozpočtu projektu“ je predkladaná povinne výlučne v elektronickej podobe prostredníctvom ITMS2014+) |
|  | **Kategória podmienok poskytnutia príspevku: SPÔSOB FINANCOVANIA PROJEKTU** | | |
| ***8*** | ***Podmienka relevantného spôsobu financovania- predfinancovanie, zálohové platby, refundácia*** | Podmienka poskytnutia príspevku, ktorou je stanovenie spôsobu financovania, je stanovená vo vyzvaní, nie je osobitne overovaná v rámci schvaľovacieho procesu ŽoNFP a nie je samostatne dokladovaná zo strany žiadateľa.  Spôsob financovania, sa stanovuje v súlade s platným Systémom finančného riadenia európskych investičných a štrukturálnych fondov na programové obdobie 2014 – 2020 a konkrétny spôsob financovania bude stanovený v zmluve o poskytnutí NFP.  Žiadateľ nepredkladá na preukázanie splnenia tejto podmienky poskytnutia príspevku osobitnú prílohu. | Žiadateľ nepreukazuje splnenie tejto podmienky poskytnutia príspevku. |
|  | Kategória podmienok poskytnutia príspevku: **PODMIENKY POSKYTNUTIA PRÍSPEVKU VYPLÝVAJÚCE Z OSOBITNÝCH PREDPISOV** | | |
| ***9*** | ***Podmienka zákazu nelegálnej práce a nelegálneho zamestnávania za obdobie 5 rokov predchádzajúcich podaniu ŽoNFP*** | Žiadateľ nesmie porušiť zákaz nelegálnej práce a nelegálneho zamestnávania podľa osobitného predpisu za obdobie 5 rokov predchádzajúcich podaniu ŽoNFP na realizáciu projektu technickej pomoci.  Žiadateľ je povinný, za účelom posúdenia splnenia tejto podmienky poskytnutia príspevku, predložiť *Prílohu č. 2 ŽoNFP – Súhrnné čestné vyhlásenie*, v rámci ktorého deklaruje splnenie tejto podmienky poskytnutia príspevku. | **Príloha č. 2 ŽoNFP – Súhrnné čestné vyhlásenie** |
|  | Kategória podmienok poskytnutia príspevku: **ĎALŠIE** **PODMIENKY POSKYTNUTIA PRÍSPEVKU** | | |
| **10** | ***Oprávnenosť z hľadiska súladu s horizontálnymi princípmi*** | Projekt technickej pomoci, ktorý je predmetom žiadosti o NFP, musí byť v súlade s horizontálnymi princípmi udržateľný rozvoj, podpora rovnosti mužov a žien a nediskriminácia, ktoré sú definované v Partnerskej dohode na roky 2014 – 2020 a v čl. 7 a 8 všeobecného nariadenia[[2]](#footnote-2).  **Horizontálny princíp Udržateľný rozvoj (HP UR)** - Hlavným cieľom HP UR je zabezpečenie environmentálnej, sociálnej a ekonomickej udržateľnosti rastu s osobitným dôrazom na ochranu a zlepšenie životného prostredia pri zohľadnení zásady „znečisťovateľ platí“.  Oprávnené typy aktivít v rámci prioritnej osi 5 Technická pomoc nie sú priamo zamerané na podporu uvedeného horizontálneho princípu. Koordinátorom HP UR je Úrad vlády SR. Základným dokumentom HP UR je ***Systém implementácie HP UR***.  **Horizontálny princíp rovnosť mužov a žien a nediskriminácia (HP RMZN)** – Hlavným cieľom HP RMZN je odstraňovať bariéry, ktoré vedú k izolácii a vylučovaniu ľudí z verejného, politického, spoločenského, pracovného života, a to na základe takých sociálnych kategórií ako je pohlavie, rod, vek, rasa, etnikum, vierovyznanie alebo náboženstvo, sexuálna orientácia, zdravotné postihnutie, atď. Cieľom uplatňovania HP RMZN je zároveň eliminovať a predchádzať diskriminácii na základe týchto znakov. Osobitný prístup si vyžadujú osoby so zdravotným postihnutím, pre ktoré je potrebné vytvorenie mimoriadnych podmienok prístupnosti (napr. bezbariérové architektonické prostredie). Vyzvanie sa dotýka hlavne nasledujúcich cieľov HP RMZN:   * v rámci horizontálneho princípu rovnosť mužov a žien ide konkrétne o cieľ „zníženie horizontálnej a vertikálnej rodovej segregácie[[3]](#footnote-3) v odvetviach hospodárstva mužov a žien“ * a v rámci horizontálneho princípu nediskriminácia ide konkrétne o cieľ „zabezpečenie rovnosti príležitostí v prístupe a využívaní infraštruktúry a služieb“.   Uplatňovanie tohto horizontálneho princípu v podmienkach OP KŽP spočíva práve v dodržaní súladu s podmienkami HP RMZN a jeho cieľmi definovanými vyššie.  Z vyššie uvedených dôvodov je žiadateľ povinný zabezpečiť, aby nedošlo k porušeniu HP RMZN. V súvislosti s týmto vyzvaním je potrebné upozorniť osobitne na to, aby:   * 1. Pri výbere zamestnancov v rámci realizácie aktivít projektu zo strany prijímateľa bol dodržaný princíp rovnosti mužov a žien a nediskriminácia a tieto princípy boli zohľadnené v podmienkach na výber zamestnancov.   2. Pri zadávaní podmienok verejného obstarávania neboli podmienky definované tak, aby mohlo dôjsť k nerovným príležitostiam pri výbere dodávateľa (napr. horšie možnosti pre etnické menšiny, telesne a zdravotne postihnutých) a akejkoľvek forme diskriminácie (z dôvodu pohlavia, rasy a pod.) a aby nedochádzalo k nerovnakému zaobchádzaniu pri finančnom ohodnotení (napr. nižšie mzdy žien – rodový mzdový rozdiel).   3. Nedochádzalo k podporeniu, resp. ignorácii horizontálnej alebo vertikálnej rodovej segregácie pri výbere zhotoviteľov alebo u samotného prijímateľa.   Žiadateľ deklaruje súlad projektu s cieľmi HP RMZN prostredníctvom výberu oprávnených typov aktivít vo formulári ŽoNFP v rámci ktorého sa v tabuľke č. 5 automaticky vygeneruje text v znení „*Projekt je v súlade s princípom podpory rovnosti mužov a žien a nediskriminácia*“. RO pre OP KŽP overí splnenie tejto podmienky poskytnutia príspevku prostredníctvom overenia znenia textu vo vzťahu k HP RMZN v tabuľke č. 5 formulára ŽoNFP. Žiadateľ rovnako v rámci formulára žiadosti o NFP v čestnom vyhlásení v tabuľke č. 15 potvrdzuje súlad s horizontálnymi princípmi.   Gestorom HP RMZN je Ministerstvo práce, sociálnych vecí a rodiny SR. Základným dokumentom HP RMZN je ***Systém implementácie HP RMZN***. Bližšie informácie týkajúce sa HP RMZN je možné získať na webovom sídle [www.gender.gov.sk](http://www.gender.gov.sk). V prípade potreby je žiadateľ oprávnený konzultovať otázky týkajúce sa HP RMNZ spôsobom určeným pre komunikáciu s poskytovateľom, ktorý je uvedený vo vyzvaní. V prípade špecifických otázok bude žiadateľovi poskytnutý kontakt na zamestnanca gestora HP, ktorý mu poskytne požadované informácie. | **Formulár ŽoNFP** |
| **11** | ***Podmienky poskytnutia príspevku z hľadiska definovania merateľných ukazovateľov*** | Výstupy/výsledky projektu, ktoré majú byť dosiahnuté realizáciou aktivít projektu technickej pomoci musia byť kvantifikované prostredníctvom merateľných ukazovateľov definovaných v dokumente ***Zoznam povinných merateľných ukazovateľov***, ***vrátane ukazovateľov relevantných k HP***, ktorý tvorí prílohu č. 3 vyzvania.  Žiadateľ je povinný definovať merateľné ukazovatele v príslušnej tabuľke *Formulára ŽoNFP* (tab. č. 10.1), v súlade s podmienkami definovanými vo vyzvaní.Žiadateľ uvedené deklaruje vo formulári žiadosti o NFP. | **Formulár ŽoNFP** |
| **12** | ***Maximálna a minimálna výška príspevku*** | Minimálna výška požadovaného príspevku sa nestanovuje.  Maximálna výška celkových oprávnených výdavkov projektu nesmie prekročiť výšku finančných prostriedkov vyčlenených na vyzvanie.  Žiadaná výška NFP zároveň musí byť v súlade s indikatívnou výškou finančných prostriedkov vyčlenených na toto vyzvanie. | **Formulár ŽoNFP** |
| **13** | ***Časová oprávnenosť realizácie projektu*** | Navrhovaný časový harmonogram projektu musí byť v súlade v súlade s podmienkami definovanými vo vyzvaní. V rámci vyzvania nie je stanovená minimálna dĺžka realizácie projektu.  Všeobecné podmienky časovej oprávnenosti výdavkov sú stanovené v Príručke k oprávnenosti výdavkov pre projekty technickej pomoci Operačného programu Kvalita životného prostredia.  Žiadateľ je povinný, za účelom posúdenia splnenia tejto podmienky poskytnutia príspevku, predložiť *Formulár ŽoNFP* a v príslušnej tabuľke (tab. č. 9) definovať časový harmonogram realizácie projektu, ktorý nesmie presiahnuť dátum 31.12.2016. | **Formulár ŽoNFP** |

|  |
| --- |
| **Špecifikácia povinných príloh žiadosti** |

Žiadateľ spolu s formulárom ŽoNFP predkladá povinné prílohy, ktoré sú uvedené v nasledujúcej tabuľke. V tabuľke sú v rámci špecifikácie povinných príloh uvedené bližšie informácie o príslušnej prílohe, o tom, či pre danú prílohu je zo strany RO pre OP KŽP definovaný záväzný formulár,  o referenčnom termíne pre preukázanie splnenia podmienky poskytnutia príspevku a o povinnosti predloženia tejto prílohy cez ITMS2014+.

Vybrané formuláre, ktoré tvoria prílohu tohto dokumentu obsahujú presné inštrukcie, ktoré je žiadateľ povinný dodržať pri vypracovaní týchto príloh.

|  |
| --- |
| Príloha č. 1 ŽoNFP - **PLNOMOCENSTVO** |
| Vydáva: **Žiadateľ** |
| Záväzný formulár: **Nie** |
| Referenčný termín pre preukázanie splnenia podmienky poskytnutia príspevku: **Plnomocenstvo môže byť vyhotovené a podpísané aj po termíne predloženia ŽoNFP, avšak najneskôr ku dňu doplnenia chýbajúcich náležitostí ŽoNFP** |
| Predloženie prílohy cez ITMS2014+: **Nevyžaduje sa predloženie prílohy v elektronickej podobe** |
| V rámci tejto prílohy ŽoNFP žiadateľ predkladá Plnomocenstvo, z ktorého musí byť zrejmé, *že* osoba/y konajúce v mene žiadateľa, ktorá/é nie sú štatutárnym orgánom žiadateľa, sú riadne splnomocnené vykonávať relevantné úkony vo vzťahu k žiadosti o NFP a/alebo konaniu o žiadosti o NFP.  Plnomocestvo musí obsahovať minimálne:   * Označenie a podpis štatutárneho orgánu žiadateľa * Označenie a podpis každej splnomocnenej osoby * Rozsah splnomocnenia, t.j. identifikácia úkonov na ktoré sú osoby splnomocnené * Dátum udelenia plnomocenstva.   Podpisy na Plnomocenstve nemusia byť úradne osvedčené. V prípade nerelevantnosti žiadateľ túto prílohu nepredkladá. V prípade, že ŽoNFP a jej prílohy podpisuje osoba odlišná od štatutárneho orgánu a jej oprávnenie vykonávať relevantné úkony vo vzťahu k žiadosti o NFP a/alebo konaniu o žiadosti o NFP vyplýva z konkrétneho aktu organizácie, žiadateľ nepredkladá Plnomocenstvo, ale v rámci prílohy č. 2 ŽoNFP - Súhrnné čestné vyhlásenie identifikuje akt organizácie, z ktorej vyplýva oprávnenie konkrétnej osoby vykonávať relevantné úkony vo vzťahu k žiadosti o NFP a/alebo konaniu o žiadosti o NFP. |
| Príloha č. 2 ŽoNFP: ***SÚHRNNÉ ČESTNÉ VYHLÁSENIE*** |
| Vydáva: **Žiadateľ** |
| Záväzný formulár: **Áno** |
| Referenčný termín pre preukázanie splnenia podmienky poskytnutia príspevku: **Čestné vyhlásenie** **môže byť vydané aj po termíne predloženia ŽoNFP, avšak najneskôr ku dňu doplnenia chýbajúcich náležitostí ŽoNFP** |
| Predloženie prílohy cez ITMS2014+: **Nevyžaduje sa predloženie prílohy v elektronickej podobe** |
| V rámci tejto prílohy ŽoNFP žiadateľ predkladá **originál alebo úradne osvedčenú kópiu Súhrnného čestného vyhlásenia**, ktoré podpisuje žiadateľ. |
| Príloha č. 3 ŽoNFP***: ROZPOČET PROJEKTU*** |
| Vydáva: **Žiadateľ** |
| Záväzný formulár: **Áno** |
| Referenčný termín pre preukázanie splnenia podmienky poskytnutia príspevku: **Jednotlivé dokumenty tejto prílohy môžu byť vydané aj po termíne predloženia ŽoNFP, avšak najneskôr ku dňu doplnenia chýbajúcich náležitostí ŽoNFP** |
| Predloženie prílohy cez ITMS2014+: **Vyžaduje sa predloženie prílohy v elektronickej podobe** |
| V rámci prílohy ŽoNFP Rozpočet projektu žiadateľ predkladá aj nasledovné podprílohy:   * Podrobný rozpočet projektu. Predmetná príloha podrobne špecifikuje položky Rozpočtu projektu. * Komentár k podrobnému rozpočtu projektu. Komentár k podrobnému rozpočtu projektu musí obsahovať podrobný popis výdavku a spôsob jeho stanovenia. Súčasťou komentáru k rozpočtu je Zoznam účinných zmlúv. Elektronické verzie účinných zmlúv v súlade so Zoznamom účinných zmlúv vo forme skenov týchto zmlúv sú predkladané výlučne prostredníctvom ITMS2014+ (papierové verzie sa nepredkladajú). * Vyhodnotenie prieskumu trhu. * Prehľad oprávnených AK a technickej podpory - v rámci tohto pracovného hárku uvádza žiadateľ zoznam oprávnených pracovných pozícií zamestnancov (administratívnych kapacít a kapacít technickej podpory), ktorí budú financovaní v rámci projektu technickej pomoci, vrátane popisu týchto pracovných pozícií. V prípade pracovných pozícií, ktoré boli stanovené v súlade s Metodickým pokynom CKO č. 22 nie je potrebné predkladať popis pracovných pozícií. **V prípade projektov, predmetom ktorých nebude financovanie oprávnených zamestnancov, je vyplnenie tohto pracovného hárku nerelevantné.**   Súčasťou formuláru podrobného rozpočtu projektu je aj číselník skupín oprávnených výdavkov, ktorý je radený ako posledný pracovný hárok vzorového formuláru tejto prílohy. Číselník slúži pre ľahšiu orientáciu žiadateľa pri príprave prílohy ŽoNFP, žiadateľ ju nepredkladá ako súčasť tejto prílohy v rámci ŽoNFP. |

Príloha dokumentu: *Spôsob preukázania splnenia podmienok poskytnutia príspevku a špecifikácia povinných príloh žiadosti*

**Vzory záväzných formulárov vybraných príloh ŽoNFP**:

|  |  |  |
| --- | --- | --- |
| **Názov záväzného formulára** | **Číslo prílohy ŽoNFP** | **Povinné predloženie prílohy cez ITMS2014+** |
| Súhrnné čestné vyhlásenie žiadateľa | 2 | NIE |
| Rozpočet projektu | 3 | NIE\* |

\*časť prílohy č.3 ŽoNFP – Rozpočet projektu a to konkrétne skeny účinných zmlúv v súlade so Zoznamom uzatvorených zmlúv, ktorý je súčasťou záložky s názvom „Komentára k podrobnému rozpočtu projektu“ je predkladaná povinne výlučne v elektronickej podobe prostredníctvom ITMS2014+.

1. Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006. [↑](#footnote-ref-1)
2. Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006. [↑](#footnote-ref-2)
3. Horizontálna segregácia znamená koncentráciu mužov a žien v jednotlivých povolaniach v rámci celkového trhu práce. Vertikálna segregácia spočíva v koncentrácii mužov a žien na určitých pozíciách v rámci jednej kategórie povolaní. [↑](#footnote-ref-3)